VBS-verslag: EFF soek stappe, maar sê niks oor Floyd se broerFloyd Shivambu. Foto: ANA Die EFF het heftig reageer op die Reserwebank se verslag oor die beleërde VBS Mutual Bank, maar egter geswyg oor Floyd Shivambu, adjunkpresident van die party, se broer wat in die verslag genoem word. Volgens die verslag is nagenoeg R2 miljard van die bank gestroop deur die bestuur en hul vennote. Brian Shivambu, Floyd se broer, het glo meer as R16 miljoen ontvang. Die EFF het in ŉ verklaring in reaksie op die verslag gevra dat diegene wat in die verslag genoem word, vervolg moet word. “Hulle moet ook op ŉ swartlys geplaas word, maar bowenal moet wetstoepassingsagentskappe verseker dat al die geld wat teruggekry kan word ten volle terugbetaal word, waaronder beslaglegging van eiendomme van die individue wat hierby gebaat het.” Die EFF het gesê dit is uiters kommerwekkend dat die bank nie gered kan word nie. “Die sluiting van die bank sal nie help in die poging om swart deelname in die finansiële sektor te verhoog nie. Daar moet met ŉ plan vorendag gekom word om die bank te red of om ander voornemende lisensie-aansoekers wat in swart besit is te ondersteun om mense in landelike gebiede te dien.” Adv. Terry Motau is deur die Reserwebank aangestel om die ineenstorting van die bank te ondersoek. Die Reserwebank. Foto: ANA Motau het bevind daar wys wydverspreide plundering van geld wat by die bank gedeponeer is. Die geld was kliënte se spaargeld asook miljoene rande wat deur munisipaliteite gedeponeer is. Motau se verslag, getiteld “The Great Bank Heist”, wys dat minstens 50 mense sowat R1,89 miljard van die bank ontvang het oor ŉ drie jaar lange tydperk sedert Maart 2015. Dit sluit in topbestuur by die bank se meerderheid aandeelhouers, Vele Investments, hul vennote, bankbestuurders en politici in Limpopo. Tshifhiwa Matodzi, voorsitter van die bank, het glo R325 miljoen in die sak gesteek, Andile Ramavhunga, VBS se uitvoerende hoof, het glo R28 miljoen gekry, die Vrystaatse Ontwikkelingskorporasie het na bewering R104 miljoen gekry, Kabelo Matsepe, voormalige ANC-jeugligaleier in Limpopo, het glo R35 miljoen in die sak gesteek, Sipho Malaba, voormalige KPMG-vennoot, het glo R33 miljoen gekry en Mpephu Ramabulana, koning van die Vendas, het glo R17 miljoen in die sak gesteek. Die uitgebreide skema het glo behels dat VBS-direkteure groot fiktiewe deposito’s tot voordeel van Vele geskep het, wat as die grootste aandeelhouer van die bank en sy vennote beskou is. Volgens Motau het hulle hierna op ŉ “massiewe bestedingstog gegaan ten koste van VBS se deposante”. Motau het gesê die onreëlmatighede kon heelwat vroeër opgespoor geword het, was dit nie vir die bedrieglike wanvoorstellinge in die maandelikse regulatoriese opgawes wat VBS aan die Registrateur van Banke voorgelê het nie en in sy geouditeerde finansiële state vir die boekjaar 2016-’17. Motau het aanbeveel dat die onwettige begunstigdes onmiddellik vervolg word. “Dit blyk duidelik dat daar geen vooruitsigte is om VBS te red nie. Dit is tot in die kern korrup en verrot. Inderdaad blyk dit dat daar skaars een persoon in ŉ gesagsposisie is wat nie op die een of ander manier betrokke is nie.”